Prijateljstvom do dugog života
Stariji ljudi s više prijatelja žive duže od usamljenih staraca - pokazuje novo australsko istraživanje
Tražite li tajnu dugog života? Možda je možete naći svuda oko sebe – točnije, u prijateljima. Novo istraživanje pokazuje da ljudi koji oko sebe imaju mreže prijatelja žive duže. "Stariji ljudi s boljim mrežama društvenih veza žive duže od ljudi s manje prijatelja," izjavila je Dr. Lynne Giles sa Sveučilišta Flinders u Adelaidi u Australiji. Međutim, istraživanje je također pokazalo da kod starijih ljudi koji se oslanjaju na svoju djecu i rodbinu, velika mreža prijatelja nije utjecala na produžavanje života. Ovo nije prvo istraživanje koje je pokazalo vezu između raznih oblika društvenih mreža i dugovječnosti. Međutim, australski znanstvenici su, za razliku od ostalih, istraživali utjecaj različitih odnosa na dugi život. Istraživanje je obuhvatilo gotovo 1.500 Australaca starijih od 70 godina. Rezultati su pokazali da su stariji ljudi s boljim vezama s prijateljima u većem broju bili živi i na kraju istraživanja od osamljenih staraca. Dr. Giles i njena ekipa nisu sigurni zašto prijatelji pomažu dugovječnosti. Znanstvenici nagađaju da prijatelji utječu jedni na druge kada se radi o zdravijem stilu života i da poboljšavaju samopouzdanje.